Cleveland-ontvoerder dood aangetrefAriel Castro Ariel Castro, die Cleveland-ontvoerder wat drie vroue vir jare lank in sy huis aangehou en herhaaldelik verkrag het, is dood aangetref. Die Amerikaanse media berig dat Castro (53) se liggaam laat Dinsdagmiddag in sy sel in die Orient-gevangenis in Ohio gevind is. Hy het homself gehang. Castro is verlede maand lewenslange tronkstraf opgelê sonder die moontlikheid van parool. Hy is ook tot ŉ bykomende 1 000 jaar tronkstraf gevonnis. Castro het skuldig gepleit op 937 aanklagte insluitend moord met verswarende omstandighede, ontvoering, verkragting en aanranding. Michelle Knight, Amanda Berry en Gina DeJesus het op 6 Mei vanjaar uit Castro se huis ontsnap. Berry het Castro se kind gehad in die tyd wat sy in aanhouding was. Knight het vyf miskrame gehad nadat Castro haar uitgehonger en in die maag geslaan het. Een van die vroue is onder andere ook met ‘n stofsuier se koord gewurg toe sy wou ontsnap. Die vroue het tussen 2002 en 2004 verdwyn toe hulle onderskeidelik 14, 16 en 20 jaar oud was.